"โต้ง"ไม่ห่วงเงินร้อนไหลออก
"กิตติรัตน์" ระบุ เงินร้อนไหลเป็นเรื่องปกติ ทำให้เกิดความสมดุลมากขึ้น ส่วนหุ้นตกแรงเป็นไปตามภูมิภาค
29 ต.ค. 2565

"กิตติรัตน์" ระบุ เงินร้อนไหลเป็นเรื่องปกติ ทำให้เกิดความสมดุลมากขึ้น ส่วนหุ้นตกแรงเป็นไปตามภูมิภาค
นายกิตติรัตน์ ณ ระนอง รองนายกรัฐมนตรีและรมว.คลัง กล่าวว่า การที่หุ้นตกมากและทำให้มีเงินทุนไหลออกจากประเทศ เป็นเรื่องปกติ ไม่กระทบกับเศรษฐกิจไทย เพราะช่วงหลายไตรมาสที่ผ่านมามีเงินทุนไหลเข้ามามากถึง 1.2 หมื่นล้านเหรียญสหรัฐ ทำให้ค่าเงินบาทของไทยแข็งค่าขึ้น จาก 30 บาทต่อเหรียญสหรัฐ ไปอยู่ที่ 28.55 บาทต่อเหรียญสหรัฐ ในช่วงเดือนเม.ย. ที่ผ่านมา
"เงินร้อนไหลออกจากประเทศ ไม่ทำให้กระทบ แต่ยังทำให้เงินทุนมีความสมดุลมากขึ้น ที่ผ่านมีเงินทุนส่วนเกินไหลเข้ามาก เพื่อเก็งกำไรในการมาลงทุนในพันธบัตร และตลาดหุ้น ทำให้ค่าบาทแข็งและดูแลลำบาก" นายกิตติรัตน์ กล่าว
นายกิตติรัตน์ กล่าวว่า ยังไม่มีความจำเป็นต้องออกมาดูแลมาตรการเงินทุนไหลออก เพราะที่ผ่านมาคลัง และ ธนาคารแห่งประเทศไทย (ธปท.) ได้ร่วมกันหารือมาตรการต่างๆ แต่ยังไม่มีความจำเป็นต้องใช้
นายกิตติรัตน์ กล่าวว่า หุ้นไทยที่ตกมากในช่วงนี้เป็นไปตามภูมิภาค ซึ่งอีกด้านหนึ่งก็เป็นโอกาสลงทุนรอบใหม่ ซึ่งนักลงทุนจะรู้ดีว่าเมื่อหุ้นตกไปมากๆ ถึงระดับหนึ่ง ก็จะทำให้น่าลงทุนรอบใหม่เพื่อให้ได้กำไร